Nadal verloor in skoon stelle teen Zverev | Netwerk24
Rafael Nadal weier om verskonings te maak nadat die verdedigende kampioen, Alexander Zverev, hom Maandag op die ATP-jaareindtoernooi in skoon stelle afgestof het.
Rafael Nadal se ATP-jaareindtoernooi het nie goed begin nie. Foto: Getty Images
BBCSport berig die Spaanse eerste gekeurde, wat nog nooit die toernooi in Londen kon wen nie, is met 6-2, 6-4 deur die Duitser in die O2-arena geklop.
Nadal is in 'n stryd met Novak Djokovic gewikkel om die jaar boaan die wêreldranglys af te sluit, maar blyk nog te sukkel met 'n maagbesering wat hom genoop het om hom verlede week in die halfeindronde van die Parys-meesterstoernooi te onttrek.
Dit was die 33-jarige wenner van 19 Grand Slam-titels se eerste nederlaag in ses kragmetings teen Zverev (22), wat nie 'n enkele breekpunt in die wedstryd afgestaan het nie.
Zverev het 26 wenhoue gemoker – dubbel die hoeveelheid van sy teenstander.
"Die fisieke kwessie is glad nie 'n verskoning nie," sê Nadal.
"Die enigste verskoning is dat ek vanaand net nie goed genoeg was nie.
"Wat saak maak, is dat ek oor twee dae baie beter vertoon. Ons het besef dit gaan taai wees, want die tydsverloop tussen my besering en vandag se wedstryd was baie kort, maar hier is ons, besig om 'n poging aan te wend."
Die Griek Stefanos Tsitsipas het die vroeër wedstryd in Groep Andre Agassi teen Daniil Medvedev van Rusland met 7-6 (7/5), 6-4 gewen.
Nadal staan nou voor 'n opdraande-stryd om die halfeindronde te haal, met groepwedstryde teen Tsitsipas en Medvedev wat op hom wag.
Die Spanjaard het die afgelope 15 jaar agtereenvolgens vir die jaareindtoernooi gekwalifiseer, maar het weens beserings slegs nege verskynings gemaak.